Rasmus Prehn (S), 2012-03-20:
Fra socialdemokratisk side finder vi det ganske elskværdigt og prisværdigt, at Venstre, Dansk Folkeparti, De Konservative og Liberal Alliance med den her forespørgselsdebat giver os muligheden for netop at diskutere regeringens politik for at forbedre og styrke den kollektive trafik og gøre den bedre.
Vi Socialdemokrater er nemlig utrolig glade for, at det endelig er lykkedes nu at sætte penge af til at forbedre den kollektive trafik efter 10 år, hvor det er gået den helt forkerte vej.
Priserne på kollektiv trafik er steget uhyggelig meget, mens Venstre og De Konservative sad i regering, ja, vi hørte også hr. Kim Christiansen fra Dansk Folkeparti fremdrage det ene eksempel efter det andet på, hvor uhyggeligt høje priserne er, og hvor stort et behov der er for at få sat dem ned.
Det skyldes jo altså, at Venstre og De Konservative ikke gjorde noget, i hvert fald ikke noget tilstrækkeligt, for at holde priserne nede.
Desværre er det også sådan, at der samtidig med de høje priser er en ringe kvalitet mange steder i den kollektive trafik.
Vi har hørt Venstres ordfører sige gang på gang i offentligheden, at der er problemer med pladser, at man står som sild i en tønde i togene, og at kvaliteten er tvivlsom.
Kigger vi på prisniveauet, er det faktisk sådan, hvis man bare tager hovedstadsområdet, at der var en stigning i priserne på hele 54 pct. i den tid, Venstre og De Konservative havde regeringsmagten.
Så kan man sige, at det skal ses i forhold til noget relativt.
Ja, den var kun på 23 pct., så der er altså en mærkbar højere stigning i priserne på kollektiv trafik sammelignet med, hvordan priserne i øvrigt har udviklet sig.
Kigger man på, hvordan pensionistkort i alle zoner er steget, er de i samme periode steget med 87 pct.
Tager vi en kontantbilletpris for to zoner, er den steget med 85 pct. i hovedstadsområdet.
Så det er altså voldsomme stigninger, der har været i priserne i den kollektive trafik, alt imens Venstre og De Konservative sad med regeringsmagten og ikke foretog sig noget særligt.
Oven i det har vi altså oplevet en meget ringere kvalitet, at der netop er længere ventetid, at der er folk, der ikke kan få en siddeplads osv.
Det er derfor helt nødvendigt, at vi nu tager skeen i den anden hånd og med en bred aftale her i Folketinget gør noget ved det.
Vi afsætter en hel milliard om året.
Hvert eneste år vil der være 1 mia kr. til det her område, der vil være 500 mio. kr. til billigere billetter, og der vil være 500 mio. kr. til bedre kollektiv trafik.
Det betyder altså konkret, at vi på udvalgte områder kan sætte billetprisen ned.
Det betyder også, at vi kan sætte ind med flere tog, med flere siddepladser, med flere busbaner, med bedre kollektiv trafik, med mere komfort, hvilket også vil styrke både klima og miljø.
Når vi sætter gang i de her ting, vil det også have en effekt på beskæftigelsen.
Vi vil med den her indsats kunne flytte folk fra arbejdsløshedskøen over i aktiv beskæftigelse.
Og kigger man på det fordelingspolitisk, er det faktisk også sådan, at dem, der først og fremmest bruger den kollektive trafik, er dem, som ikke har så stor en løncheck.
Det er lavindkomstgrupperne, der i største omfang bruger den kollektive trafik.
Det er også dem, for hvem udgiften til kollektiv trafik er den, der fik fylder mest i deres budget.
Der er faktisk nogle, vil jeg sige til hr. Kristian Pihl Lorentzen fra Venstre, som ikke har det frie valg, som Venstre ellers taler om, som ikke har penge til at købe sig en bil for, som er afhængige af, at der er en bus eller et tog, de kan køre med.
De bliver altså ramt af, at man har haft en langt højere prisstigning på kollektiv trafik end på andre områder.
Derfor er det solidarisk, når vi med det her forslag bredt støttet i Folketinget, sætter ind og sætter priserne ned.
Det er noget, der også har en fordelingspolitisk effekt.
Det er rigtig positivt.
På vegne af Dansk Folkeparti, Enhedslisten, Det Radikale Venstre, Socialistisk Folkeparti og Socialdemokraterne skal jeg fremsætte følgende: Forslag til vedtagelse »Folketinget ønsker, at den kollektive trafik skal være bedre – og på udvalgte områder også billigere.
Med aftalen imellem Socialdemokraterne, Socialistisk Folkeparti, Det Radikale Venstre, Dansk Folkeparti og Enhedslisten afsættes der årligt 500 mio. kr. til at sænke taksterne i den kollektive trafik i hele landet
og 500 mio. kr. årligt til investeringer i bedre kollektiv trafik i hele landet.
Det nuværende takstloft opretholdes, efter at takstnedsættelserne er gennemført, så takstnedsættelserne ikke udhules af ekstraordinære prisstigninger.
Folketinget bør desuden tilgodese yderområderne i Danmark, når der investeres i kollektiv trafik.«